Naser Khader (KF), 2010-05-20:
Som jeg nævnte i min ordførertale ved førstebehandlingen, ser vi udlændingeaftalen af 15. marts 2010, som er implementeret i L 187 og 188, som en videreførelse og en videreudvikling af den faste og fair udlændingepolitik.
Efter vores opfattelse er det den politik, der har medført, at der er kommet styr på indvandringen, og at indvandringen til Danmark er ændret markant.
I dag kommer folk primært for at arbejde eller uddanne sig og bidrager aktivt og positivt til det danske samfund.
Samtidig har fokus i den faste og fair udlændingepolitik været at få så mange folk med en flygtninge/indvandrerbaggrund som muligt i beskæftigelse.
Danmark er faktisk et af de lande, der er bedst til den såkaldte økonomiske integration, dvs. at få folk ud på arbejdsmarkedet.
I 2001 var under 40 pct. af folk med en flygtninge/indvandrerbaggrund inden for arbejdsstyrken, i dag er vi oppe i nærheden af 60 pct., og flygtninge og indvandrere har trods finanskrisen stadig fodfæste på arbejdsmarkedet, og det er rigtig positivt.
Især pigerne og kvinderne marcherer frem – på uddannelsesområdet har de for længe siden overhalet mændene – og arbejde er selvfølgelig en vigtig forudsætning for en videre integration.
Forud for udlændingeaftalen gav vi området et serviceeftersyn, som er endt med, at vi med lovforslagene L 187 og L 188 nu har fået en fornuftig balance mellem stramninger over for dem, der ikke integrerer sig, og lempelser for dem, der aktivt bidrager til egen integration.
Vi er meget tilfredse med, at reglerne om tidsubegrænset opholdstilladelse ændres markant, så udlændinge tilskyndes til at integrere sig i Danmark.
Fremover er hovedreglen, at der kan søges om permanent opholdstilladelse allerede efter 4 års ophold i Danmark; tidligere skulle der normalt gå 7 år.
Der indføres efter canadisk forbillede et nyt pointsystem, der lægger vægt på integration i forhold til arbejde, uddannelse, sprogfærdigheder og medborgerskab, mens manglende vilje til integration trækker ned i pointsystemet.
Det er vigtigt at understrege, at integrationen er meget afhængig af den enkeltes indsats: Man skal selv gøre en indsats for at blive integreret; samfundet kan ikke integrere den enkelte.
Det er også centralt og legitimt at stille krav til udlændinge om, at de skal vise, at de, f.eks. via arbejde, ønsker at bidrage positivt til samfundet, inden de får permanent opholdstilladelse og mulighed for efterfølgende statsborgerskab.
En række kritiske høringssvar påpeger, at ikke alle udlændinge vil kunne få permanent opholdstilladelse under de nye regler.
Til det må man sige, at det under de gældende regler ikke er en rettighed at få permanent opholdstilladelse.
Det bør være et privilegium og ikke en rettighed at få permanent opholdstilladelse i Danmark, præcis som det er det med statsborgerskabet.
Derfor er udlændingeaftalen og lovforslagene også udtryk for en moderne udlændingepolitik, en offensiv linje over for dem, der vil, men også en konsekvent linje over for dem, der modarbejder integrationen og samfundet, f.eks. ved at begå kriminalitet.
Lovforslagene er udtryk for et mere differentieret syn på udlændinge.
De udlændinge, der viser vilje til integration og samfundsnytte, hjælpes til en hurtigere integration og belønnes, mens der bliver strammet over for dem, der viser det modsatte, og som vender integrationen ryggen og udviser samfundsforagt og ikke viser personligt ansvar for integrationen.
Noget af det, vi i Det Konservative Folkeparti især er glade for, er, at denne aftale og disse lovforslag sætter fokus på den værdimæssige og demokratiske integration.
Vi har i mange år rettet fokus på den økonomiske integration, og det er godt, men det er ikke tilstrækkeligt; det er vigtigt, at nye borgere bliver en del af det grundlæggende demokratiske fællesskab, at de deltager i foreningslivet, fritidslivet, idrætslivet.
Sidst, men ikke mindst, vil jeg gerne understrege, at det er vores opfattelse, at udlændinge generelt er en berigelse for Danmark, og at Danmark fortsat skal være åbent og attraktivt for dem, der kan og vil, for man får brug for kvalificeret arbejdskraft, også i fremtiden.
Så det er vores klare opfattelse, at den nye udlændingeaftale med de moderne ændringer, den omfatter, vil sætte yderligere turbo på integrationen i Danmark.